Danmarks største erhvervsorganisation, DI, har foreløbig opgivet at vejlede sine medlemmer om, hvordan de skal sikre sig mod den overvågning og industrispionage, som afhopperen Edward Snowden har afsløret.

Vejledningen var blevet til i sikkerhedsudvalget under it-brancheorganisationen i DI Itek. I første omgang blev alle henvisninger til den amerikanske spiontjeneste NSA og Edward Snowdens navn fjernet fra teksten. Derefter valgte DI-direktør Tine Roed at trække hele vejledningen tilbage, mindre end to døgn efter at den var offentliggjort 13. marts.

»Det mest problematiske er, at vi udarbejder en vejledning, hvor vi sagligt og fagligt kommer med input om, hvilke lande der skal omtales, og hvilke lovgivninger vi synes, det er relevant at nævne i forbindelse med risikoen for overvågning. Der er ikke noget af det, vi skriver i vejledningen, der er usandt. Det er faktiske oplysninger, ikke holdninger«, siger medlem af udvalget Mette Nikander, direktør i it-sikkerhedsfirmaet C-Cure.